REGOLAMENT TAL-KUMMISSJONI (KE) Nru 216/2007
tat-28 ta' Frar 2007
li jagħti bidu għal investigazzjoni li għandha x'taqsam ma' l-elużjoni ta' miżuri ta' l-antidumping imposti mir-Regolament tal-Kunsill (KE) Nru 1629/2004 dwar importazzjonijiet ta' ċerti sistemi ta' elettrodu tal-grafita li joriġinaw mill-Indja minn importazzjonijiet ta' ċerta grafita artifiċjali li toriġina mill-Indja u li tagħmel tali importazzjonijiet soġġetti għal reġistrazzjoni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-ħarsien kontra importazzjonijiet li huma oġġett ta' dumping minn pajjiżi li mhumiex membri tal-Komunità Ewropea (“ir-Regolament bażiku”) (1), u b' mod partikolari l-Artikoli 13(3), 14(3) u 14(5) tiegħu,
Billi:
A. IT-TALBA
(1)
Il-Kummissjoni rċeviet talba skond l-Artikolu 13(3) tar-Regolament bażiku sabiex tinvestiga l-elużjoni possibbli tal-miżuri ta' l-antidumping imposti fuq importazzjnijiet ta' ċerti sistemi ta' elettrodu tal-grafita li joriġinaw fl-Indja.
(2)
It-talba tressqet fil-15 ta' Jannar 2007 mill-Assoċjazzjoni Ewropea tal-Karbonju u l-Grafita (AEKG) f'isem il-produtturi tal-Komunità ta' ċerti sistemi ta' l-elettrodu tal-grafita.
B. IL-PRODOTTI
(3)
Il-prodott ikkonċernat mill-elużjoni possibbli huwa elettrodi tal-grafita tat-tip użat għall-ifran elettriċi, b'densità apparenti ta' 1,65 g/cm3 jew aktar u b'reżistenza elettrika ta' 6,0 μΩ.m jew anqas, li jaqgħu fi ħdan il-kodiċi NM ex 8545 11 00 (kodiċi Taric 8545110010) u protuberanzi użati għal dawn l-elettrodi, li jaqgħu fi ħdan il-kodiċi NM ex 8545 90 90 (kodiċi Taric 8545909010) kemm jekk importati flimkien kif ukoll separatament, li joriġinaw fl-Indja (’il-prodott ikkonċernat’). Dawn il-kodiċi qed jingħataw biss għall-informazzjoni.
(4)
Il-prodott li qed jiġi investigat huwa vireg ta' grafita artifiċjali b'dijametru ta' 75 mm jew aktar li joriġinaw fl-Indja (’il-prodott li qed jiġi investigat’), normalment iddikjarati taħt il-kodiċi NM ex 3801 10 00 (kodiċi TARIC 3801100010). Din il-kodiċi qed tingħata biss għall-informazzjoni. Il-prodott li qed jiġi investigat huwa prodott intermedjarju fil-manifattura tal-prodott ikkonċernat, u diġà jinkorpora l-karatteristiċi bażiċi ta' dan il-prodott ta' l-aħħar.
C. IL-MIŻURI EŻISTENTI
(5)
Il-miżuri fis-seħħ bħalissa u li possibilment qegħdin jiġu elużi huma l-miżuri ta' l-antidumping imposti bir-Regoament tal-Kunsill (KE) Nru 1629/2004 (2)
D. Il-BAŻI
(6)
It-talba fiha biżżejjed evidenza prima facie li l-miżuri ta' l-antidumping fuq importazzjonijiet tal-prodott ikkonċernat qegħdin jiġu elużi permezz ta' importazzjonijiet tal-prodott li qed jiġi investigat.
(7)
L-evidenza ppreżentata hija kif ġejja:
i)
It-talba turi li seħħet bidla sinifikanti fix-xejra tal-kummerċ li jinvolvi esportazzjonijiet mill-Indja lejn il-Kommunità wara l-impożizzjoni ta' miżuri ta' l-antidumping fuq il-prodott ikkonċernat, u li m'hemmx kawża jew ġustifikazzjoni xierqa bizzejjed barra l-impożizzjoni tad-dazju għal din il-bidla.
ii)
Din il-bidla fix-xejra kummerċjali tidher li toriġina minn operat sempliċi ta' konverżjoni mwettaq fil-Komunità li bih importazzjonijiet tal-prodott li qed jiġi investigat jiġu kkonvertiti għall-prodott ikkonċernat.
iii)
Aktar minn hekk, it-talba għandha biżżejjed evidenza prima facie li l-effetti ta’ rimedju tal-miżuri anti-dumping eżistenti fuq il-prodott ikkonċernat qed jonqos f’termini ta’ kwantità. Volumi sinifikanti ta' importazzjonijiet tal-prodott li qed jiġi investigat jidhru li ħadu post l-importazzjonijiet tal-prodott ikkonċernat.
iv)
Finalment, it-talba fiha biżżejjed evidenza prima facie li l-prezzijiet tal-prodott li qed jiġi investigat wara l-konverżjoni huma l-oġġett ta' dumping fir-rigward tal-valur normali preċedentement stabbilit għall-prodott ikkonċernat..
v)
Jekk il-prassi ta' elużjoni li hija koperta bl-Artikolu 13 tar-Regolament bażiku, għajr konverżjoni sempliċi, tiġi identifikata fl-andament ta' l-investigazzjoni, l-investigazzjoni tista' tkopri din il-prassi wkoll.
E. IL-PROĊEDURA
(8)
Fid-dawl ta’ dan imsemmi hawn fuq, il-Kummissjoni kkonkludiet li teżisti biżżejjed evidenza biex tiġġustifika l-ftuħ ta’ investigazzjoni skond l-Artikolu 13 tar-Regolament bażiku u li tagħmel l-importazzjoni tal-prodott li qed jiġi investigat soġġetta għal reġistrazzjoni skond l-Artikolu 14(5) tar-Regolament bażiku.
(a) Il-Kwestjonarji
(9)
Sabiex tikseb it-tagħrif li hija tqis bħala meħtieġ għall-investigazzjoni tagħha, il-Kummissjoni għandha tibgħat kwestjonarju lill-esportaturi/produtturi u lill-assoċjazzjonijiet ta' esportaturi/produtturi fl-Indja, lill-importaturi u lill-assoċjazzjonijiet ta' importaturi fil-Komunità li kkooperaw fl-investigazzjoni li wasslet għall-miżuri attwali u lill-awtoritajiet ta' l-Indja. It-tagħrif, kif xieraq, jista' jintalab ukoll mill-industrija Komunitarja.
(10)
Fi kwalunkwe każ, il-partijiet kollha interessati għandhom jikkuntattjaw lill-Kummissjoni minnufih, iżda mhux iktar tard mil-limitu ta' żmien stipulat fl-Artikolu 3 ta' dan ir-Regolament sabiex isir magħruf jekk humiex elenkati fit-talba, u, jekk meħtieġ, titlob kwestjonarju fil-limitu ta' żmien stipulat fl-Artikolu 3(1) ta' dan ir-Regolament, fid-dawl li l-limitu ta' żmien stipulat fl-Artikolu 3(2) ta' dan ir-Regolament japplika għall-partijiet interessati kollha.
(11)
L-awtoritajiet ta' l-Indja għandhom jiġu nnotifikati dwar il-bidu ta' l-investigazzjoni u għandhom jingħataw kopja tat-talba.
(b) Il-ġbir tat-tagħrif u ż-żamma tas-seduti
(12)
Il-partijiet interessati kollha huma permezz ta' dan imsemmi hawnhekk mistiedna biex jgħarrfu l-osservazzjonijiet tagħhom bil-miktub u biex jipprovdu evidenza ta' sostenn. Iktar minn hekk, il-Kummissjoni tista' tisma' partjiet interessati, sakemm dawn jagħmlu talba bil-miktub u juru li jeżistu raġunijiet partikolari għaliex għandhom jinstemgħu.
(c) L-eżenzjoni ta' l-importazzjonijiet mir-reġistrazzjoni jew mill-miżuri
(13)
Skond l-Artikolu 13(4) tar-Regolament bażiku, importazzjonijiet tal-prodott li qed jiġi investigat jistgħu jkunu eżentati mir-reġistrazzjoni jew il-miżuri jekk importazzjoni bħal din ma tikkostitwixxix elużjoni.
(14)
Minħabba li l-allegata elużjoni ssir ġewwa l-Komunità, jistgħu jingħataw eżenzjonijiet, skond l-Artikolu 13(4) tar-Regolament bażiku, lil importaturi tal-prodott li qed jiġi investigat li jistgħu juru li huma mhumiex relatati mal-produtturi soġġetti għall-miżuri. Produtturi li jixtiequ jiksbu eżenżjoni għandhom iressqu talba b'sostenn xieraq ta' evidenza fil-limitu ta' żmien indikat fl-Artikolu 3(3) ta' dan ir-Regolament.
F. IR-REĠISTRAZZJONI
(15)
Skond l-Artikolu 14(5) tar-Regolament bażiku, l-importazzjonijiet tal-prodott li qed jiġu investigati għandhom ikunu soġġetti għal reġistrazzjoni sabiex jiġi żgurat li, jekk l-investigazzjoni tirriżulta f'sejbiet li kien hemm elużjoni, dazji ta' l-antidumping ta' ammont xieraq jistgħu jiġu intaxxati b’mod retroattiv mid-data tar-reġistrazzjoni ta’ dawn l-importazzjonijiet mill-Indja.
G. IL-LIMITI TA' ŻMIEN
(16)
Fl-interess ta' amministrazzjoni sana, għandhom jiġu stabbiliti limiti ta' żmien li fihom:
-
il-partijiet interessati jistgħu jippreżentaw lilhom infushom mal-Kummissjoni, iressqu l-opinjonijiet tagħhom bil-miktub u jressqu t-tweġibiet tal-kwestjonarju jew kwalunkwe informazzjoni oħra li għandha titqies matul l-investigazzjoni,
-
l-importaturi fil-Komunità jistgħu jitolbu eżenzjoni mir-reġistrazzjoni ta’ l-importazzjoni jew mill-miżuri,
-
il-partijiet interessati jistgħu jagħmlu talba bil-miktub biex jinstemgħu mill-Kummissjoni.
(17)
Qed tinġibed l-attenzjoni għall-fatt li l-eżerċizzju ta' ħafna mid-drittijiet proċedurali stipulati fir-Regolament bażiku jiddependu fuq il-parti billi din tippreżenta lilha nnifisha fi ħdan il-limitu ta’ żmien imsemmi fl-Artikolu 3 ta’ dan ir-Regolament.
H. IN-NUQQAS TA' KOOPERAZZJONI
(18)
F’każijiet fejn parti interessata tirrifjuta l-aċċess jew ma tipprovdix it-tagħrif meħtieġ fil-limiti ta’ żmien, jew b’mod sinifikanti tfixkel l-investigazzjoni, is-sejbiet proviżorji jew finali, pożittivi jew negattivi, jistgħu jsiru skond l-Artikolu 18 tar-Regolament bażiku, fuq il-bażi tal-fatti disponibbli.
(19)
Fejn jinstab li parti interessata tkun forniet tagħrif falz jew qarrieqi, it-tagħrif għandu jitwarrab u jista' jsir użu mill-fatti disponibbli. Jekk parti interessata ma tikkooperax jew tikkoopera biss parzjalment, u r-riżultati huma għalhekk ibbażati fuq fatti disponibbli skond l-Artikolu 18 tar-Regolament bażiku, ir-riżultat jista' jkun anqas favorevoli għal dik il-parti milli kieku kkooperat.
ADOTTAT DAN IR-REGOLAMENT:
Artikolu 1
Permezz ta' dan qed jingħata bidu għal investigazzjoni skond l-Artikolu 13(3) tar-Regolament tal-Kunsill (KE) Nru 384/96, sabiex jiġi stabbilit jekk l-importazzjonijiet lejn il-Komunità ta' vireg ta' grafita artifiċjali b'dijametru ta' 75mm jew aktar li joriġinaw fl-Indja, li normalment jaqgħu fi ħdan il-kodiċi NM ex 3801 10 00 (TARIC 3801100010), humiex qegħdin jeludu l-miżuri imposti mir-Regolament tal-Kunsill (KE) Nru 1629/2004.
Artikolu 2
L-awtoritajiet doganali huma permezz ta' dan imsemmi hawnhekk idderiġuti, skond l-Artikolu 13(3) u l-Artikolu 14(5) tar-Regolament (KE) Nru 384/96, li jieħdu l-passi xierqa sabiex jirreġistraw l-importazzjonijiet fil-Komunità identifikati fl-Artikolu 1 ta' dan ir-Regolament.
Ir-reġistrazzjoni tiskadi disa’ xhur wara d-data tad-dħul fis-seħħ ta’ dan ir-Regolament.
Il-Kummissjoni, permezz tar-Regolament, tista' tidderieġi lill-awtoritajiet Doganali biex itemmu r-reġistrazzjoni fil-każi ta' importazzjonijiet fil-Komunità li kienu importati minn importaturi li jkunu applikaw għal eżenzjoni mir-reġistrazzjoni, u li jkunu nstabu li ma kinux qegħdin jeludu l-miżuri ta' l-antidumping.
Artikolu 3
1. Il-kwestjonarji għandhom ikunu mitluba mill-Kummissjoni fi żmien 15-il jum mill-publikazzjoni ta' dan ir-Regolament fil-Ġurnal Uffiċjali ta' l-Unjoni Ewropea.
2. Il-partijiet interessati, jekk ir-rappreżentazzjonijiet tagħhom iridu jitqiesu matul l-investigazzjoni, iridu jagħmlu lilhom infushom magħrufa billi jagħmlu kuntatt mal-Kummisjoni, jippreżentaw l-opinjonijiet tagħhom bil-kitba u jippreżentaw it-tweġibiet tal-kwestjonarju u kull tagħrif ieħor fi żmien 40 jum mid-data tal-pubblikazzjoni ta' dan ir-Regolament fil-Ġurnal Uffiċjali ta' l-Unjoni Ewropea, għajr jekk speċifikat mod ieħor.
3. Importaturi li jitolbu eżenzjoni ta' l-importazzjonijiet mir-reġistrazzjoni jew mill-miżuri għandhom iressqu talba b'sostenn xieraq ta' evidenza fl-istess limitu ta' żmien ta' 40 jum.
4. Il-partijiet interessati jistgħu japplikaw ukoll għal seduta quddiem il-Kummissjoni fl-istess limitu ta' żmien ta' 40 jum.
5. Kwalunkwe tagħrif marbut mal-kwistjoni, kwalunkwe talba għal seduta jew għal kwestjonarju kif ukoll kwalunkwe talba għall-eżenzjoni minn importazzjonijiet jew reġistrazzjoni jew miżuri trid issir bil-miktub (mhux f’format elettroniku, sakemm mhux speċifikat mod ieħor) u trid tindika l-isem, l-indirizz, l-indirizz elettroniku, in-numri tat-telefown u l-fax tal-parti interessata. Il-preżentazzjonijiet bil-miktub kollha, inkluż it-tagħrif mitlub bħala rekwiżit f'dan ir-Regolament, it-tweġibiet għall-kwestjonarju u l-korrispondenza pprovduta mill-partijiet interessati fuq bażi kunfidenzjali se jiġu mmarkati bħala ‘Limitat’ (3) u, konformi ma' l-Artikolu 19(2) tar-Regolament bażiku, se jkunu akkumpanjati minn verżjoni mhux kunfidenzjali, li se tkun immarkata “Għall-ispezzjoni mill-partijiet interessati”.
L-Indirizz tal-Kummissjoni għall-korrispondenza:
Il-Kummissjoni Ewropea
Id-Direttorat Ġenerali għal-Kummerċ
Id-Direttorat H
Uffiċċju: J-79 5/16
1049 Brussell Il-Belġju
Fax (32-2) 295 65 05
Artikolu 4
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta' Frar 2007.